## Odluka o pokretanju prethodnog postupka za uvođenje zaštitne mjere prilikom uvoza polutvrdih sireva i nadomjestaka za sir

### NN 103/2009 (28.8.2009.), Odluka o pokretanju prethodnog postupka za uvođenje zaštitne mjere prilikom uvoza polutvrdih sireva i nadomjestaka za sir

MINISTARSTVO GOSPODARSTVA, RADA I PODUZETNIŠTVA

2663

Na temelju članka 29. Zakona o trgovini (»Narodne novine«, broj 87/08 i 116/08) i na temelju članaka 6. i 7. Uredbe o mjerama zaštite domaće proizvodnje od prekomjernog uvoza (»Narodne novine«, broj 73/02 i 33/03) Ministarstvo gospodarstva, rada i poduzetništva donosi

ODLUKU

O POKRETANJU PRETHODNOG POSTUPKA ZA UVOĐENJE ZAŠTITNE MJERE PRILIKOM UVOZA POLUTVRDIH SIREVA I NADOMJESTAKA ZA SIR

I.

Radi otklanjanja poremećaja na domaćem tržištu, pokreće se prethodni postupak za uvođenje zaštitne mjere prilikom uvoza polutvrdih sireva i nadomjestaka za sir na carinsko područje Republike Hrvatske iz sljedećih tarifnih oznaka:

– 04069023 – edam;

– 04069078 – gauda;

– 2106909250 – nadomjesci za sir;

– 2106909850 – nadomjesci za sir

II.

Ministarstvo gospodarstva, rada i poduzetništva zaprimilo je Prijedlog za pokretanje prethodnog postupka za uvođenje zaštitne mjere od prekomjernog uvoza polutvrdih sireva i nadomjestaka za sir na carinsko područje Republike Hrvatske, od strane Gospodarskog interesnog udruženja – Croatiastočar.

Preliminarna analiza porasta uvoza provedena je za razdoblje od 2006. do 2008. godine te za razdoblje od siječnja do lipnja 2009. godine.

Uvoz pojedinih vrsta sira iz točke I. ove Odluke rastao je dinamikom kako slijedi:

u tonama

|  |  |  |  |  |  |  |
| --- | --- | --- | --- | --- | --- | --- |
| Opis | 2006. | 2007. | 2008. | I–VI. 2008. | I–VI. 2009. | Indeks 5/4 |
|  | 1. | 2. | 3. | 4. | 5. | 6. |
| Gauda | 4.441 | 3.793 | 3.007 | 997 | 2255 | 226 |
| Edam | 617 | 861 | 1.041 | 192 | 385 | 201 |
| Nadomjestak za sir | 1.650 | 2.123 | 4.345 | 1.983 | 1.886 | 94 |
| UKUPNI UVOZ | 6.708 | 6.777 | 8.393 | 3.172 | 4.526 | 143 |
| Ukupna proizvodnja polutvrdih sireva | 12.402 | 13.150 | 13.859 | 6.970 | 7.043 | 101 |
| Udio uvoza 1–4 | 54,1 | 51,5 | 60,6 | 45,5 | 64,3 |  |

Prikazani podaci ukazuju na kontinuirani rast uvoza polutvrdih sireva i nadomjestaka za sir, u odnosu na domaću proizvodnju. Prosječna uvezena količina u razdoblju od 2006. do 2008. godine iznosila je 7.293 tona, što predstavlja 56% domaće proizvodnje polutvrdih sireva.

Znatni rast uvoza zabilježen je u prvih šest mjeseci 2009. godine, kada se udio uvoza povećao na 64,3% domaće proizvodnje. Kao rezultat toga došlo je do povećanja zaliha sireva, čime se ostvaruju financijski gubici u domaćoj mljekarskoj industriji.

Sir gauda se uvozi u Republiku Hrvatsku po prosječnoj cijeni od 2,22 €/kg (odnosno 16,40 kuna, tečaj 1 € = 7,38 kn), dok je proizvođačka cijena te vrste sira u Republici Hrvatskoj 4,25 €/kg (31,40 kn/kg). Prosječna cijena edama pri uvozu u Republiku Hrvatsku iznosi 2,50 €/kg (18,45 kn/kg), dok proizvođačka cijena u Republici Hrvatskoj iznosi 5,34 € (39,40 kn/kg).

Prosječna uvozna cijena polutvrdih sireva i nadomjestaka za sir za koji se pokreće prethodni postupak je u prvih šest mjeseci 2009. godine smanjena za gotovo 30% u odnosu na isto razdoblje 2008. godine.

Količine mlijeka proizvedenog odnosno otkupljenog od proizvođača mlijeka u Republici Hrvatskoj nije moguće preusmjeriti na proizvodnju drugih skupina mliječnih proizvoda. Trenutne zalihe mlijeka veće su i do tri puta od optimalnih zaliha, a zalihe polutvrdih sireva veće su dva puta od optimalnih (3.000 tona).

Ukoliko se ne smanji uvoz polutvrdih sireva i nadomjestaka za sir, bit će doveden u pitanje opstanak proizvođača mlijeka, i to zbog posljedičnog smanjenja otkupa kod preko 6.000 proizvođača.

III.

Prethodni postupak iz točke I. ove Odluke pokreće se od dana stupanja na snagu ove Odluke.

IV.

Zaštitne mjere primjenjivat će se prilikom uvoza na carinsko područje Republike Hrvatske polutvrdog sira i nadomjestaka za sir iz točke I. ove Odluke iz svih zemalja, ukoliko se u prethodnom postupku utvrdi da je zbog povećanog uvoza prouzročena šteta domaćoj proizvodnji ili joj prijeti ozbiljna šteta.

Zaštitne mjere na uvoz polutvrdog sira i nadomjestaka za sir neće se primjenjivati na uvoz podrijetlom iz sljedećih zemalja u razvoju:

Afganistan, Albanija, Alžir, Angola, Argentina, Američka Samoa, Armenia, Azerbajdžan, Bangladeš, Bahami, Bahrein, Benin, Bjelarorusija, Belize, Bermuda, Bolivija, Bosna i Hercegovina, Botsvana, Brazil, Burundi, Butan, Burkina Faso, Crna Gora, Cote d'Ivoire, Čad, Čile, Dominika, Dominikanska Republika, Demokratska Republika Kongo, Džibuti, Ekvador, Egipat, Eritreja, Etiopija, Fidži, Filipini, Faklandsko otočje, Gabon, Gana, Gambija, Grenada, Grenland, Gvineja, Gvatemala, Gvineja Bisau, Gvajana, Honduras, Haiti, Indija, Indonezija, Irak, Iran, Jamajka, Jemen, Jordan, Kazakstan, Kabo Verde, Kenija, Kiribati, Kina, Kolumbija, Kostarika, Kongo, Kostarika, Komori, Kuba, Laos, Libanon, Liberija, Lesoto, Libijska Arapska Džamahirija, Madagaskar, Makedonija, Maldivi, Malavi, Mali, Malezija, Makao, Maršalovi otoci, Mauritanija, Mauricijus, Meksiko, Mikronezija, Moldova, Mongolija, Mozambik, Namibija, Niger, Nigerija, Nikaragva, Nepal, Pakistan, Palau, Panama, Papua, Paragvaj, Peru, Rusija, Ruanda, Samoa, Saudijska Arabija, Salamunovi otoci, Salvador, Sejšeli, Sjeverni Timor, Sjera Leone, Somalija, Srbija, Srednjoafrička Republika, Sudan, Surinam, Svazi, Sveti Kristofor i Nevis, Sveta Lucija, Sveti Vincet i Granadini, Šrilanka, Tadžiskan, Tajland, Togo, Tunis, Turkmenistan, Turska, Tanzanija, Ukrajina, Uganda, Urugvaj, Uzbekistan, Vanuatu, Vijetnam, Venezuela, Zambija i Zimbabve.

V.

Zainteresirane stranke mogu Ministarstvu gospodarstva, rada i poduzetništva u roku od 30 dana od dana objave ove Odluke u »Narodnim novinama« iznijeti svoja mišljenja i pisane dokaze te zatražiti usmeno saslušanje.

VI.

Ova Odluka stupa na snagu danom objave u »Narodnim novinama«.

Klasa:
Urbroj:
Zagreb,

Potpredsjednik Vlade
Republike Hrvatske i ministar
gospodarstva, rada i poduzetništva
Damir Polančec, dipl. ing., v. r.

Odluka, NN 103/2009-2663